**GUVERNUL ROMÂNIEI**

****

**ORDONANȚĂ DE URGENȚĂ**

**privind declararea obiectivului de investiții „Amenajarea complexă Vârfu Câmpului pe râul Siret, județele Suceava și Botoșani”, drept proiect major de importanță națională în domeniul gospodăririi apelor, precum și instituirea unei derogări**

Având în vedere faptul că proiectele strategice de gospodărire a apelor sunt investiţii majore pentru România şi reprezintă o prioritate în ceea ce priveşte sectorul de apă, dată fiind importanţa acestora pentru susținerea vieții, a activităților economice și sociale, cu efecte directe asupra potenţialului de dezvoltare a economiei naţionale, în județele din nord-estul României,

Luând în considerare că îmbunătăţirea calităţii vieţii populaţiei și a protecției oamenilor și bunurilor împotriva efectelor distructive a apelor se realizează şi prin investiţii publice în proiecte de dezvoltare şi modernizare, considerăm că finalizarea Acumulării Vârfu Câmpului are o importanță deosebită și reprezintă un obiectiv major de interes public, având rolul de a asigura sursa de apă potabilă, apă industrială și pentru irigații, precum și protecția împotriva inundațiilor și a secetei pentru întreaga zonă de nord-est a României,

Ținând cont de efectele schimbărilor climatice și de faptul că în următoarea perioadă sunt posibile fenomene extreme care să conducă la pierderi de vieți omenești și distrugeri de bunuri materiale, precum și apariția unor fenomene de degradare a solului cu efecte majore asupra securității alimentare,

Având în vedere că toate scenariile globale indică o reducere de circa 20% a disponibilității resurselor de apă în partea de sud și nord est a României și necesitatea asigurării de noi surse de apă pentru realizarea de apeducte regionale pentru alimentarea cu apă a localităților,

Pornind de la faptul că implementarea proiectelor de investiţii publice implică uneori şi executarea unor lucrări în perimetrul unor arii naturale protejate de interes naţional/internaţional,

Având în vedere necesitatea adoptării în regim de urgenţă a unor măsuri de exceptare de la prevederile Ordonanţei de urgenţă a Guvernului [nr.57/2007](https://lege5.ro/App/Document/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2024-11-07) privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea [nr. 49/2011](https://lege5.ro/App/Document/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2024-11-07), cu modificările şi completările ulterioare, în ceea ce priveşte utilizarea terenurilor amplasate în arii naturale protejate de interes naţional, în scopul evitării blocajelor în derularea procedurii de evaluare a impactului asupra mediului şi obţinerea actelor de reglementare,

Luând în considerare starea de fapt obiectivă a situaţiei extraordinare, reprezentată de faptul că adoptarea acestor măsuri de exceptare de la legislaţia în domeniul protecţiei mediului conduce la reducerea discrepanţelor regionale şi la coeziunea interregională,

Având în vedere că realizarea obiectivului de investiții „Amenajarea complexă Vârfu Câmpului pe râul Siret, județele Suceava și Botoșani”, care este realizată în proporție de peste 75% **,** este condiţionată de obţinerea actului de reglementare în domeniul protecţiei mediului, respectiv a acordului de mediu, iar, conform legislaţiei în vigoare, actul nu poate fi obținut deoarece proiectul implică ocuparea unei suprafeţe din cadrul ariilor protejate de interes naţional,

Întrucât derogarea de la dispoziţiile art.23 [alin. (2)](https://lege5.ro/App/Document/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878112&d=2024-11-07#p-48878112) şi ale art. 27 [alin.(1)](https://lege5.ro/App/Document/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878117&d=2024-11-07#p-48878117) din Ordonanţa de urgenţă a Guvernului nr.57/2007, aprobată cu modificări şi completări prin Legea [nr.49/2011](https://lege5.ro/App/Document/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2024-11-07), cu modificările şi completările ulterioare, este necesară pentru realizarea obiectivului având rolul de a asigura sursa de apă potabilă și industrială pentru întreaga zonă concurând în acest sens la dezvoltarea atât în plan economic, cât şi social,

Ținând cont de starea de fapt independentă de voinţa Guvernului a situaţiei extraordinare, determinată de imposibilitatea obţinerii acordului de mediu, conform legislaţiei în vigoare, respectiv faptul că scoaterea definitivă sau temporară din circuitul agricol ori silvic de terenuri de pe raza ariei naturale protejate de interes naţional/internaţional, cu excepţia celor aflate în zonele de dezvoltare durabilă, se poate realiza numai pentru obiective care vizează asigurarea securităţii naţionale, a securităţii sănătăţii oamenilor şi animalelor sau pentru obiectivele destinate cercetării ştiinţifice şi a bunei administrări a ariei naturale protejate,

Luând în considerare starea de fapt cuantificabilă a situaţiei extraordinare determinată de faptul că neimplementarea în regim de urgenţă a modificărilor legislative propuse generează consecinţe negative asupra vieții și siguranței populației .

În considerarea faptului că neadoptarea derogării de la dispoziţiile Ordonanţei de urgenţă a Guvernului [nr.57/2007](https://lege5.ro/App/Document/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2024-11-07), aprobată cu modificări şi completări prin Legea [nr.49/2011](https://lege5.ro/App/Document/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2024-11-07), cu modificările şi completările ulterioare, are efecte negative asupra posibilităților de asigurare a surselor de apă și a protecției împotriva efectelor distructive a apelor prin secete și inundații.

Ținând cont de faptul că urgenţa adoptării prezentelor măsuri legislative este determinată de faptul că în prezent, cadrul legal nu permite realizarea lucrărilor de gospodărire a apelor în cadrul ariilor protejate de interes naţional, iar prin implementarea modificărilor legislative propuse se obţine o derogare punctuală pentru realizarea unei lucrări în cadrul unei arii protejate de interes naţional pe baza acordurilor de mediu obţinute, astfel încât nu există riscul generalizării acestei derogări și aplicării în alte situații,

 Întrucât prezenta ordonanţă de urgenţă a Guvernului priveşte un interes public general, deoarece implementarea proiectului va conduce la îmbunătăţirea vieții și siguranței populației din zona de nord-est a României, precum și la creșterea standardului de viață a locuitorilor din zona lucrării datorită existenței unei surse sigure de apă,

Luând în considerare faptul că proiectele de infrastructură transeuropeană de transport vizează interesul public şi strategic şi constituie o prioritate pentru relansarea economiei naţionale, măsurile pentru accelerarea implementării acestora reprezentând o situaţie de urgenţă şi extraordinară,

Având în vedere că elementele sus-menționate vizează interesul public și strategic și constituie o situație de urgență și extraordinară, a cărei reglementare nu poate fi amânată, se impune adoptarea de măsuri imediate pe calea ordonanței de urgență

 În temeiul art. 115 [alin. (4)](https://lege5.ro/App/Document/gq4deojv/constitutia-romaniei-republicata-in-2003?pid=43226770&d=2024-11-07#p-43226770) din Constituţia României, republicată,

**Guvernul României** adoptă prezenta ordonanţă de urgenţă :

**Art. 1.** - Se declară obiectivul de investiții „Amenajarea complexă Vârfu Câmpului pe râul Siret, judeţele Suceava şi Botoşani” drept proiect major de importanță naționalăîn domeniul gospodăririi apelor.

**Art. 2.** - Prin derogare de la prevederile art.23 alin.(2) şi ale art.27 alin.(1) din Ordonanţa de urgenţă a Guvernului nr.57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr.49/2011, cu modificările şi completările ulterioare, dezvoltarea obiectivului de investiții „Amenajarea complexă Vârfu Câmpului pe râul Siret, judeţele Suceava şi Botoşani”, este permisă pe raza ariilor naturale protejate de interes naţional, respectiv pentru acest obiectiv de investiţii se va face scoaterea definitivă sau temporară a terenurilor din circuitul agricol şi silvic.

**Art. 3.** - Autorităţile competente pentru protecţia mediului pun în aplicare dispoziţiile art.2 în cadrul procedurii de reglementare derulată pentru obiectivul de investiții „Amenajarea complexă Vârfu Câmpului pe râul Siret, judeţele Suceava şi Botoşani” în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului.

**Art. 4.** - Se desemnează Ministerul Mediului, Apelor şi Pădurilor, prin Administraţia Naţională „Apele Române”, ca autoritate competentă pentru dezvoltarea proiectului major de importanță națională „Amenajarea complexă Vârfu Câmpului pe râul Siret, judeţele Suceava şi Botoşani”.

**PRIM - MINISTRU**

**ION-MARCEL CIOLACU**